作者:姚勉
標題:沁園春
內容:萬里清風，吹送錦帆，入南浦雲。看拂天旌旆，攀留不住，迷津舸艦，歌舞相迎。二許家聲，三洪地望，今代風流第一人。蜚英早，合詞林視草，書閣翻芸。飛芻遠餉三軍。特借作紅蓮入幕賓。把西山暮雨，暫時收卷，荷山明月，小試平分。甦醒枯魚，剔除深蠹，個是人間有腳春。難淹久，看詔催入侍，香案麒麟。